“หุ้นเอเชีย” ผันผวน! จับตาข้อมูลเศรษฐกิจจีน
“หุ้นเอเชีย” ผันผวน! นักลงทุนจับตาข้อมูลเศรษฐกิจหลายรายการของจีนวันนี้ รวมถึงผลผลิตภาคอุตสาหกรรมและยอดค้าปลีก
“หุ้นเอเชีย” ผันผวน! นักลงทุนจับตาข้อมูลเศรษฐกิจหลายรายการของจีนวันนี้ รวมถึงผลผลิตภาคอุตสาหกรรมและยอดค้าปลีก
15 ส.ค. 2565

ผู้สื่อข่าวรายงานว่า ตลาดหุ้นเอเชียเปิดผสมผสานในวันนี้ โดยตลาดหุ้นญี่ปุ่นเปิดบวก หลังเศรษฐกิจญี่ปุ่นขยายตัวในไตรมาส 2/2565 ขณะที่หุ้นฮ่องกงเปิดลบ หลังจากเจ้าหน้าที่ธนาคารกลางสหรัฐ (เฟด) หลายรายยังคงสนับสนุนการปรับขึ้นอัตราดอกเบี้ย แม้มีสัญญาณว่าเงินเฟ้อชะลอตัวลงก็ตาม
ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,623.78 จุด เพิ่มขึ้น 76.80 จุด หรือ 0.27%, ดัชนี HSI ตลาดหุ้นฮ่องกงเปิดวันนี้ที่  20,038.48 จุด ลดลง 137.14 จุด หรือ -0.68% และดัชนี SSE Composite ตลาดหุ้นจีนเปิดวันนี้ที่ 3,268.37 จุด ลดลง 8.52 จุด หรือ -0.26%
ขณะเดียวกันนักลงทุนจับตาการเปิดเผยข้อมูลเศรษฐกิจหลายรายการของจีนในช่วงเช้าวันนี้ ซึ่งรวมถึง ผลผลิตภาคอุตสาหกรรมและยอดค้าปลีก โดยผลสำรวจจากสำนักข่าวรอยเตอร์คาดว่า ผลผลิตภาคอุตสาหกรรมจีนจะเติบโต 4.6% ในเดือนก.ค.จากปีก่อนหน้า หลังแตะ 3.9% ในเดือนมิ.ย.
ส่วนยอดค้าปลีกจีนมีแนวโน้มเพิ่มขึ้น 5% ในเดือนก.ค. เทียบกับช่วงเดียวกันของปี 2564 เทียบกับการปรับขึ้น 4% ในเดือนมิ.ย.
สำหรับข้อมูลการประมาณการเบื้องต้นแสดงให้เห็นว่า ผลิตภัณฑ์มวลรวมภายในประเทศ (จีดีพี) รายปีของญี่ปุ่นเติบโต 2.2% ในไตรมาส 2/2565 เมื่อเทียบกับไตรมาสแรก แม้ฟื้นตัวสู่ระดับก่อนเกิดโควิด-19 ระบาด แต่ต่ำกว่าการคาดการณ์ในผลสำรวจรอยเตอร์ที่การขยายตัว 2.5%
ด้านการเมือง คณะผู้แทนสภาคองเกรสได้เดินทางเยือนไต้หวันในวันอาทิตย์ที่ 14 ส.ค. หลังนางแนนซี เพโลซี ประธานสภาผู้แทนราษฎรสหรัฐเดินทางเยือนไต้หวัน
ส่วนตลาดหุ้นอินเดียและเกาหลีใต้ปิดในวันนี้ เนื่องในวันหยุดนักขัตฤกษ์